དེ་ཡང་ཟླ་འདིའི་ཚེས་༡༢སྔ་དྲོ་གཙུག་ལག་སློབ་གཉེར་ཁང་དེའི་ཚོགས་ཁང་དུ་བོད་དོན་དྲིལ་བསྒྲགས་ཀྱི་མཛད་སྒོ་དབུ་འཛུགས་སྐབས།གཙུག་ལག་སློབ་གཉེར་ཁང་གི་འབྱུང་རིག་སྡེ་ཚན་གྱི་སློབ་སྤྱི་ཞིག་སྐུ་མགྲོན་གཙོ་བོར་ཕེབས་པ་དང་།རྒྱ་གར་མཐོ་རིམ་སློབ་མ་ལྔ་བརྒྱ་ལྷག་ཙམ་དང་བོད་རིགས་སློབ་མ་ཡོངས་ཚོགས་ཞུགས་བྱས་ཡོད་པ་རེད།དང་ཐོག་ས་གནས་གཞོན་ལྷན་ཚོགས་གཙོས་ལས་འགུལ་ངོ་སྤྲོད་གཏམ་བཤད་བྱས་པ་དང་།སྐུ་མགྲོན་གཙོ་བོས་ས་གནས་བོད་རིགས་སློབ་མ་རྣམས་ལ་བསྔགས་བརྗོད་དང་འབྲེལ།ཁོང་གིས་ག་དུས་ཡིན་ཡང་བོད་དོན་ལ་རྒྱབ་སྐྱོར་ཡོད་སྐོར་གསུངས་སོང་།དེ་བཞིན་བོད་རང་བཙན་འཐབ་རྩོད་པ་བསྟན་འཛིན་བརྩོན་འགྲུས་ལགས་ཀྱིས་བོད་ཀྱི་རང་བཙན་འཐབ་རྩོད་སྐོར་གཏམ་བཤད་དང་།ཧིན་བོད་འབྲེལ་མཐུད་འགན་འཛིན་བསྟན་འཛིན་ལེགས་བཤད་ལགས་ཀྱིས་རྒྱ་གར་དང་བོད་ཀྱི་ད་ལྟ་དང་མ་འོངས་པའི་འབྲེལ་བའི་སྐོར་གཏམ་བཤད་གནང་།དེ་རྗེས་བོད་གཞུང་ཁོར་ཡུག་སྡེ་ཚན་གྱི་འགན་འཛིན་བསྟན་འཛིན་ནོར་བུ་ལགས་ཀྱིས་བོད་ནང་གི་ཁོར་ཡུག་གི་ཉེན་ཁའི་སྐོར་གཏམ་བཤད་གནང་།